b'\n_START_ARTICLE_\nRuslan Odi\xc5\xbeev\n_START_PARAGRAPH_\nRuslan Anatoljevit\xc5\xa1 Odi\xc5\xbeev (ven. \xd0\xa0\xd1\x83\xd1\x81\xd0\xbb\xd0\xb0\xd0\xbd \xd0\x90\xd0\xbd\xd0\xb0\xd1\x82\xd0\xbe\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\x9e\xd0\xb4\xd0\xb8\xd0\xb6\xd0\xb5\xd0\xb2, 1973 \xe2\x80\x93 27. kes\xc3\xa4kuuta 2007 Nalt\xc5\xa1ik, Kabardi-Balkaria, Ven\xc3\xa4j\xc3\xa4) oli ven\xc3\xa4l\xc3\xa4inen taliban-yhteyksist\xc3\xa4 ep\xc3\xa4ilty taistelija ja yksi ven\xc3\xa4l\xc3\xa4isist\xc3\xa4 Guantanamo Bayn vankileirille vangitusta._NEWLINE_Odi\xc5\xbeev alkoi opiskella islamia toisen asteen koulutuksessa ja k\xc3\xa4vi arabian kielen kurssin. Vuonna 1991 h\xc3\xa4n meni islamilaiseen instituuttiin Nalt\xc5\xa1ikissa, jossa k\xc3\xa4vi \xc5\xa1aria-kursseja saudiarabialaisten opettajien johdolla. Vuonna 1992 h\xc3\xa4n taisteli Abhasiassa Georgian-Abhasian sodassa, ja meni sitten Saudi-Arabiaan Riadin yliopistoon. H\xc3\xa4n sai tuberkuloosin Saudi-Arabiassa ja palasi Nalt\xc5\xa1ikiin 1994 hoitoa varten ja joutui viranomaisten silm\xc3\xa4tikuksi. H\xc3\xa4nen kodistaan takavarikoitiin uskonnollista kirjallisuutta ja videokasetteja._NEWLINE_FSB kuulusteli Odi\xc5\xbeevia vuonna 2000 vuoden 1999 kerrostalopommituksista, koska Odi\xc5\xbeev ja h\xc3\xa4nen liikekumppaninsa vuokrasivat l\xc3\xa4hettyvilt\xc3\xa4 useita varastorakennuksia, ja h\xc3\xa4nen \xc3\xa4itins\xc3\xa4 mukaan h\xc3\xa4nt\xc3\xa4 kidutettiin. Odi\xc5\xbeev l\xc3\xa4hti maasta pian t\xc3\xa4m\xc3\xa4n j\xc3\xa4lkeen._NEWLINE_Odi\xc5\xbeev oli yksi kahdeksasta ven\xc3\xa4l\xc3\xa4isest\xc3\xa4 taliban-taistelijasta, jonka Yhdysvallat pid\xc3\xa4tti vuonna 2002 Afganistanissa ja vangitsi Guantanamo Bayn leirille. Odi\xc5\xbeev ja kuusi muuta vankia palautettiin Ven\xc3\xa4j\xc3\xa4lle 2004, jossa heit\xc3\xa4 pidettiin muutamia kuukausia vankeudessa Pjatigorskissa. Koska heit\xc3\xa4 vastaan ei l\xc3\xb6ydetty pit\xc3\xa4vi\xc3\xa4 todisteita, Pohjois-Kaukasian syytt\xc3\xa4j\xc3\xa4nvirasto p\xc3\xa4\xc3\xa4tti vapauttaa heid\xc3\xa4t._NEWLINE_Odi\xc5\xbeev p\xc3\xa4\xc3\xa4si kotiinsa Nalt\xc5\xa1ikiin kes\xc3\xa4kuussa 2004 ja oli sen j\xc3\xa4lkeen FSB:n seurannassa. H\xc3\xa4n sai henkil\xc3\xb6todistuksen kev\xc3\xa4\xc3\xa4ll\xc3\xa4 2005 ja meni piiloon sen j\xc3\xa4lkeen. H\xc3\xa4n ei tiett\xc3\xa4v\xc3\xa4sti tehnyt mit\xc3\xa4\xc3\xa4n t\xc3\xb6it\xc3\xa4._NEWLINE_Ven\xc3\xa4j\xc3\xa4n viranomaisten mukaan Odi\xc5\xbeev oli Kabardi-Balkarian vuonna 2001 tapahtuneen aseellisen kapinan takana ja paikallisen aseellisen Jamaat Yarmuk -j\xc3\xa4rjest\xc3\xb6n hengellinen johtaja. H\xc3\xa4net m\xc3\xa4\xc3\xa4r\xc3\xa4ttiin pid\xc3\xa4tett\xc3\xa4v\xc3\xa4ksi syytettyn\xc3\xa4 osallistumisesta vuoden 2005 hy\xc3\xb6kk\xc3\xa4ykseen Nalt\xc5\xa1ikissa, jossa suuri joukko kapinallisia hy\xc3\xb6kk\xc3\xa4si kaupunkiin ja tappoi 35 poliisia ja 12 siviili\xc3\xa4._NEWLINE_Ven\xc3\xa4j\xc3\xa4n erikoisjoukot ampuivat Odi\xc5\xbeevin ja toisen miehen Nalt\xc5\xa1ikissa Kabardi-Balkariassa 27. kes\xc3\xa4kuuta 2007.'